RÅDETS RESOLUTION af 21. november 1996 om nye politiske prioriteter i forbindelse med informationssamfundet (96/C 376/01)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab,

som henviser til Rådets resolution af 18. november 1991 om elektronik, edb- og kommunikationsteknologi (1),

som henviser til Rådets konklusioner af 28. september 1994 om informationssamfundet,

som henviser til Rådets resolution af 21. november 1994 om styrkelse af fællesskabsindustriens konkurrenceevne (2),

som henviser til Rådets resolution af 22. december 1994 om principper og tidsplan for liberalisering af teleinfrastrukturerne (3),

som henviser til Rådets konklusioner af 7. april 1995 om styrkelse af industriel konkurrenceevne,

som henviser til Rådets resolution af 27. november 1995 om de industrielle aspekter ved etablering af informationssamfundet i Den Europæiske Union (4),

som henviser til formandskabets konklusioner fra Det Europæiske Råds møder på Korfu og i Cannes, Madrid og Firenze,

som henviser til Kommissionens hvidbog fra december 1993 om vækst, konkurrenceevne og beskæftigelse,

som henviser til Kommissionens meddelelse af 19. juli 1994 med titlen »Europa på vej mod informationssamfundet: En handlingsplan«,

som henviser til Kommissionens meddelelse fra september 1994 om en politik til forbedring af industriens konkurrenceevne i Den Europæiske Union,

som mærker sig Kommissionens forslag til et direktiv om gennemsigtighed i bestemmelserne for det indre marked for informationssamfundstjenesteydelser,

som mærker sig Kommissionens meddelelse vedrørende informationssamfundet: Fra Korfu til Dublin - de nye prioriteter, der er ved at dukke op, Kommissionens meddelelse vedrørende informationssamfundets følger for Den Europæiske Unions politik - forbedelse af de næste skridt, grønbogen om at leve og arbejde i informationssamfundet: mennesket først og meddelelsen vedrørende standardisering i informationssamfundet,

som mærker sig Kommissionens meddelelse om forsyningspligtsydelser i Europa, og

som tager følgende i betragtning:

De initiativer, der tages i forbindelse med informationssamfundet, skal tage hensyn til politikkerne på tilgrænsende områder, navnlig det audiovisuelle og kulturelle område, uden at anfægte nationale foranstaltninger, som er iværksat på disse områder i overensstemmelse med fællesskabsretten;

den igangværende økonomiske globalisering øger konkurrencepresset og nødvendiggør større fleksibilitet og effektivitet, samtidig med at den giver nye afsætningsmuligheder, som kan medvirke til at øge den økonomiske vækst og beskæftigelsen;

en hurtig og sammenhængende udvikling af informationssamfundet er afgørende for Europas konkurrenceevne og beskæftigelsesniveau;

liberaliseringen af telekommunikationsmarkederne inden for den aftalte frist vil fremme de private og offentlige investeringer, der er nødvendige for at udvikle informationssamfundet i Europa;

principperne for det indre marked bør gælde for de informationssamfundstjenesteydelser, der er ved at dukke op, således at internationalt konkurrencedygtige strukturer kan udvikles på det europæiske marked;

informationssamfundet betyder, at der vil ske dybtgående økonomiske og sociale forandringer, som vil indvirke på alle områder af menneskets aktiviteter;

informationssamfundet kan medvirke til at fremme et højt beskæftigelsesniveau og til at højne levestandarden og forbedre livskvaliteten i Fællesskabet;

informationssamfundet og anvendelsen af ny teknologi bør bidrage til effektiv beskyttelse og udøvelse af grundlæggende rettigheder og friheder for borgere og forbrugere;

distribution af ulovligt materiale, som er skadeligt for den offentlige orden og moral vil imidlertid kunne skade tilliden til og accepten af det nye informationssamfund;

anvendelsen af nye teknologier kan være med til at forbedre den regionale samhørighed i Europa på en omkostningseffektiv måde;

Den Europæiske Union bør kombinere sine stærke punkter på det økonomiske, sociale og kulturelle område for at skabe nye muligheder for alle borgere;

uddannelse og erhvervsuddannelse baseret på principperne om livslang uddannelse med henblik på og ved hjælp af informationssamfundet vil være af afgørende betydning for at bibringe borgerne de kvalifikationer, der er nødvendige i deres arbejdsliv og privatliv;

der er behov for en revideret og ajourført handlingsplan;

informationssamfundet er resultatet af den teknologiske konvergens mellem den audiovisuelle sektor, edb-sektoren og telekommunikationssektoren;

det er påkrævet, at Rådet i alle dets kompetente sammensætninger drøfter og så hurtigt som muligt vedtager de nødvendige retsforskrifter,

I

1. SER MED TILFREDSHED på Kommissionens initiativ, idet den har forelagt en række oplæg og forslag med henblik på yderligere udvikling af en politisk ramme for informationssamfundet,

2. NOTERER SIG, at der er gjort gode fremskridt i forbindelse med gennemførelsen af handlingsplanen »Europa på vej mod informationssamfundet« i form af:

a) vedtagelsen af foranstaltninger til fuld liberalisering af telekommunikationsmarkederne

b) den vellykkede gennemførelse af tre særprogrammer for forskning inden for informations- og kommunikationsteknologi og udviklingen af telematikanvendelse under fjerde rammeprogram

c) Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (5), den fælles holdning til udkastet til særdirektiv om beskyttelse af privatlivets fred og personoplysninger inden for telekommunikationssektoren og vedtagelsen af Europa-Parlamentet og Rådets direktiv 96/9/EF af 11. marts 1996 om retlig beskyttelse af databaser (6)

d) vedtagelsen af TEN-ISDN-retningslinjer som et væsentligt skridt i retning mod fastlæggelse af globale rammer for TEN-telekommunikation

e) vedtagelsen af INFO 2000 til støtte for den europæiske multimedieindholdsindustri

f) gennemførelsen af en lang række informationssamfundsprojekter inden for industrielle applikationer, standardisering, regionalpolitik og internationalt samarbejde

g) iværksættelsen af specifikke aktioner for at øge offentlighedens viden om informationssamfundet

h) øget internationalt samarbejde, herunder gennemførelsen af G7-pilotaktioner og navnlig samarbejde med de central- og østeuropæiske lande, Middelhavslandene og udviklingslandene,

3. ERKENDER

a) den udfordring, der ligger i den globale konkurrence, ændringerne af markedsforholdene i informationssamfundet og informations- og kommunikationsteknologiernes afgørende betydning for den europæiske industris konkurrenceevne og således for skabelsen af nye job

b) de afsætnings- og beskæftigelsesmuligheder, som informationssamfundet giver den europæiske økonomi - for eksempel inden for elektronisk handel og multimedia

c) behovet for, at alle berørte parter tager hensyn til de sociale og samfundsmæssige aspekter af informationssamfundet samt respekterer betydningen af dets menneskelige dimension, der er meget væsentlig

d) behovet for fælles principper for tilvejebringelse og finansiering af et alment tjenesteudbud under hensyn til, at begrebet alment tjenesteudbud må udvikles, således at det kommer til at svare til de teknologiske fremskridt, markedsudviklingen samt ændringerne i brugernes efterspørgsel

e) behovet for retsforskrifter, der er gunstige for fælleseuropæiske selskaber, og navnlig behovet for bedre forhold for teknologiorienterede små og mellemstore virksomheder (SMV)

f) nødvendigheden af, at Fællesskabets institutioner forbedrer informations- og kommunikationssystemerne for at forbedre forvaltningen af deres arbejde

g) behovet for effektive og priskonkurrencedygtige generiske tjenesteydelser på transeuropæisk plan til kommunikation og dataudveksling

h) uddannelsens og kulturens betydning for udvikling af større forståelse af informationssamfundet

i) den tekniske harmoniserings betydning for udviklingen af det globale informationssamfund,

4. UNDERSTREGER sammen med Kommissionen

a) at hurtig vedtagelse og effektiv gennemførelse af de forskriftsmæssige rammer, der er nødvendige for liberalisering af telekommunikationssektoren i hele Fællesskabet, er afgørende for at sikre en konkurrencemæssig udvikling til gavn for alle brugere

b) at en stærk og konkurrencedygtig europæisk industri inden for informations- og kommunikationsteknologi (ICT) er en forudsætning for, at informationssamfundets fordele kan udnyttes fuldt ud

c) at den europæiske konkurrencepolitik skal bevare konkurrencen inden for Fællesskabet og gøre det muligt for europæiske virksomheder at klare sig på de internationale markeder

d) at det indre markeds funktion må forbedres; da tjenesteydelser tegner sig for en stadig større del af økonomien, er tilvejebringelsen af og den frie bevægelighed for tjenesteydelser - navnlig nye - af særlig betydning

e) behovet for at fremskynde vedtagelsen af formelle standarder såvel på europæisk som på verdensplan og at sikre, at markedsbestemte standarder er åbne og gennemsigtige, så misbrug af dominerende stillinger på markedet undgås

f) betydningen af en vellykket afslutning inden den 15. februar 1997 på Verdenshandelsorganisationens forhandlinger om de grundlæggende telekommunikationstjenester

g) vigtigheden af en vellykket afslutning på det igangværende arbejde inden for Verdensorganisationen for Intellektuel Ejendomsret (WIPO) om nye internationale aftaler om beskyttelse af ophavsret og beslægtede rettigheder i informationssamfundet,

5. FREMHÆVER

a) betydningen af, at alle inden for erhvervslivet hurtigt begynder at anvende informations- og kommunikationsteknologien

b) forskningens og udviklingens afgørende rolle på informations- og kommunikationsområdet for den europæiske industris konkurrence- og innovationsevne

c) behovet for hele tiden at forbedre og tilpasse kvalifikationerne for at kunne opfylde de ændrede krav på arbejdsmarkedet

d) betydningen af, at der tilskyndes til nye former for beskæftigelse

e) nødvendigheden af at fremme ICT med henblik på en bæredygtig udvikling inden for produktion, distribution og forbrug

f) behovet for at udnytte informationssamfundets potentiale for at fremme kulturel, sproglig og anden mangfoldighed

g) nødvendigheden af at gøre informationssamfundets fordele tilgængelige for alle europæiske borgere, uanset hvor de er bosiddende eller ethvert forhold, som kan medføre udelukkelse

h) betydningen af at beskytte de grundlæggende rettigheder og frihedsrettigheder samt brugernes og forbrugernes rettigheder i informationssamfundet,

6. STØTTER

a) Kommissionens planer om at demonstrere anvendelsen af kommunikation i sit administrative arbejde, f.eks. i forbindelse med forvaltningen af de europæiske forskningsprogrammer

b) medlemsstaternes og Kommissionens bestræbelser på at fremme uhindret kommunikation mellem de offentlige myndigheder i Den Europæiske Union under overholdelse af national lovgivning, navnlig hvor medlemsstaternes sikkerhed er berørt,

7. NOTERER SIG MED INTERESSE Kommissionens første vejledende dokument om femte rammeprogram og hilser med tilfredshed forslaget om at give informationssamfundsrelateret forskning en central rolle,

8. NOTERER SIG MED INTERESSE - i betragtning af uddannelses og erhvervsuddannelses betydning for erhvervslivets konkurrenceevne - Kommissionens forelæggelse af en handlingsplan om uddannelse i informationssamfundet, som Det Europæiske Råd i Firenze anmodede om,

9. UNDERSTREGER betydningen af hensigtsmæssige og konsekvente retlige rammer for informationssamfundet på europæisk plan og på verdensplan,

10. UNDERSTREGER betydningen af en hensigtsmæssig samordning mellem de relevante myndighedsorganer, navnlig inden for licensudstedelse, frekvenstildeling og nummerering,

11. UNDERSTREGER behovet for at tage hensyn til alle aspekter af samhørighedsdimensionen, navnlig ved at hjælpe de dårligere stillede regioner til at deltage effektivt i informationssamfundet.

II

RÅDET HENSTILLER INDTRÆNGENDE TIL MEDLEMSSTATERNE, AT DE

12. tilskynder til igangsætning, vækst og udvikling af innovative virksomheder og SMV på ICT-området,

13. forbedrer de offentlige tjenesteydelser, f.eks. inden for uddannelse, kultur, sundhedspleje, transport, administration og adgang til offentlige oplysninger, ved hjælp af øget anvendelse af informationssamfundsredskaber og partnerskaber mellem den offentlige og private sektor, samtidig med at det sikres, at borgerne har tillid til brugen af disse nye redskaber for så vidt angår deres grundlæggende rettigheder og frihedsrettigheder, herunder navnlig retten til beskyttelse af personoplysninger,

14. sørger for en konsekvent og effektiv gennemførelse af telekommunikationsreformpakken inden for de fastsatte tidsfrister.

III

RÅDET ANMODER MEDLEMSSTATERNE OG KOMMISSIONEN OM INDEN FOR DERES RESPEKTIVE KOMPETENCEOMRÅDER

15. at undersøge problemet med distribution af ulovligt materiale, der kan skade den offentlige orden og moral, via elektroniske net,

16. at udarbejde konsekvente foranstaltninger til sikring af elektronisk fremsendte dokumenters integritet og ægthed,

17. at fremme forhandlinger om informationsteknologiaftalen med henblik på fremtidige multilaterale overenskomster,

18. at sikre et nært samarbejde og en nær samordning mellem de forskellige programmer og aktiviteter på ICT-området,

19. at sørge for en bedre samordning af deres respektive initiativer i forbindelse med informationssamfundet for derved at opnå de størst mulige potentielle fordele, idet Kommissionen anmodes om regelmæssigt at aflægge rapport med sigte på at fremme komplementariteten mellem aktiviteterne.

IV

RÅDET OPFORDRER KOMMISSIONEN TIL

20. at foretage passende opfølgning af den igangværende høring om grønbøgerne om at leve og arbejde i informationssamfundet, om ophavsret og beslægtede rettigheder i informationssamfundet, om retlig beskyttelse af kryptograferede tjenesteydelser og om kommerciel kommunikation inden for det indre marked,

21. at analysere mulige hindringer for udviklingen af nye informationssamfundstjenesteydelser, navnlig elektronisk handel,

22. at analysere informations- og kommunikationsteknologiens indvirkning på industrisektorers konkurrenceevne og at forelægge forslag til et europæisk initiativ til fremme af især SMV's anvendelse af ICT,

23. at intensivere det internationale samarbejde, herunder navnlig at bistå de lande, der har anmodet om tiltrædelse, i deres forberedelse til informationssamfundet og at forbedre kommunikationen med andre regioner for at fremme det globale informationssamfund,

24. at aflægge rapport til Rådet om konkurrencedygtigheden inden for ICT-industrien og om status med hensyn til gennemførelsen af Rådets resolution af 18. november 1991 om elektronik-, edb- og kommunikationsteknologi.

V

RÅDET OPFORDRER ERHVERVSLIVET TIL

25. at erkende sit ansvar for

- at forbedre ledelsernes og de ansattes kvalifikationer med hensyn til anvendelsen af ICT

- at udnytte ICT-potentialet til fremme af sin konkurrenceevne

- at skabe og fremme nye informationssamfundstjenesteydelser og -produkter og at tilskynde til, at der i tide udformes hensigtsmæssige og markedsbetingede standarder og specifikationer,

26. aktivt at deltage i udviklingen af informationssamfundspolitikker på nationalt og europæisk plan under hensyn til informationssamfundets sociale og samfundsmæssige aspekter,

27. at tilvejebringe og markedsføre omkostningseffektive transeuropæiske almene udbud af tjenesteydelser for udveksling af data.

VI

RÅDET

28. OPFORDRER Kommissionen og medlemsstaterne til at overveje passende foranstaltninger, bl.a. i overensstemmelse med de eksisterende regionalpolitiske instrumenter, for at sikre, at enkeltpersoner og firmaer kan få adgang til de muligheder, informationssamfundet giver,

29. MENER, at der er behov for at øge gennemsigtigheden af nationale initiativer og fællesskabsinitiativer, herunder de lovgivningsmæssige rammer, med henblik på udvikling af informationssamfundstjenesteydelser,

30. ANMODER indtrængende medlemsstaterne og Kommissionen om at gøre en ihærdig indsats for at øge offentlighedens viden om og forståelse af samt deltagelse i informationssamfundet,

31. OPFORDRER Fællesskabets institutioner til i samarbejde med medlemsstaterne og inden for en rimelig tidsfrist at udarbejde et integreret system for forvaltning af interinstitutionel kommunikation,

32. ERKENDER behovet for yderligere at analysere de spørgsmål, der ligger til grund for udformningen af en informationssamfundspolitik på internationalt plan, med henblik på at nå frem til en fælles forståelse om, hvilke midler der skal anvendes, og hvilke betingelser der skal gælde for brug af globale informationsnet, og understreger behovet for koordinering mellem initiativer på disse områder både på fællesskabsplan og i andre internationale fora,

33. BIFALDER det tyske tilbud om at være vært for en international konference herom, som skal forberedes i tæt samarbejde med Kommissionen og medlemsstaterne,

34. UDTRYKKER tilfredshed med, at Kommissionen har til hensigt inden årets udgang at forelægge en revideret og ajourført handlingsplan om Europa på vej mod informationssamfundet.

(1) EFT nr. C 325 af 14. 12. 1991, s. 2.

(2) EFT nr. C 343 af 6. 12. 1994, s. 1.

(3) EFT nr. C 379 af 31. 12. 1994, s. 4.

(4) EFT nr. C 341 af 19. 12. 1995. s. 5.

(5) EFT nr. L 281 af 23. 11. 1995, s. 31.

(6) EFT nr. L 77 af 27. 3. 1996, s. 20.